गाजियाबाद। आरुषि-हेमराज हत्याकांड में सह-आरोपी आरुषि की मां व दंत चिकित्सक नूपुर तलवार की एक और रात डासना जेल में बितेगी। केंद्रीय जांच ब्यूरो (सीबीआई) की विशेष अदालत ने मंगलवार को उनकी जमानत अर्जी पर सुनवाई पूरी करने के बाद फैसला सुरक्षित रख लिया। अदालत अपना निर्णय बुधवार को सुनाएगी। सीबीआई की विशेष अदालत के न्यायाधीश एस. लाल ने नूपुर की अर्जी पर सीबीआई और बचाव पक्ष की दलीलें सुनीं। सुनवाई के दौरान नूपुर और उनके पति राजेश तलवार अदालत में मौजूद नहीं थे। राजेश पहले से ही जमानत पर बाहर हैं। नूपुर ने सोमवार की रात डासना जेल में बिताई। अदालत के इस फैसले के बाद उन्हें एक और रात जेल में बितानी होगी।